Soldater fra Frømandskorpset var med Politiets Aktionsstyrke på anholdelsesaktion

Soldater fra Frømandskorpset deltog i jagten på Mesa Hodzic, der sent om aftenen 31. august skød og sårede to politifolk samt en polak, der tilfældigt befandt sig i nærheden.

Det kan Ekstra Bladet nu afsløre.

Flere kilder med indsigt i sagen bekræfter, at flere elitesoldater fra Førmandskorpset var sammen med Politiets Aktionsstyrke, da de næste formiddag forsøgte at anholde 25-årige Hodzic, der netop havde forladt en beboelsesejendom på Vinkelvej i Kastrup.

Her blev Hodzic skudt af AKS-folkene, da han trak et våben under anholdelsesaktionen.

I følge Ekstra Bladets oplysninger var det AKS'erne, der affyrede skuddene mod Hodzic. Men soldaterne fra Frømandskorpset deltog på lige fod med med AKS'erne, erfarer Ekstra Bladet.

Ingen kommentarer

Fra officiel side er der ingen, der ønsker at bekræfte, at danske soldater deltog i politiaktionen.

Skød to betjente: Det gemte han i tasken imens

Formodet gerningsmand bag Christiania-skyderi død

Fra Københavns Politi lyder det via kommunikationschef Mads Jensen:

- Ingen kommentarer.

Samme svar lyder fra chefen for Det Uafhængige Politiklagenævn (DUP), Kirsten Dyrmand.

Alle sager, hvor politiet affyrer skud, skal forbi DUP.

Hos Forsvarets auditører lyder der følgende:

- Jeg kan hverken be- eller afkræfte, hvorvidt den konkrete sag har afledt en efterforskning hos os, siger auditør Claus Risbjerg til Ekstra Bladet.

- Men hvis der er en mistanke om en strafbar handling foretaget af militært personel, der bistår politiets arbejde, så er det op til os at undersøge det.

Spørgsmål til ministeren

I forbindelse med sagen har Rune Lund, retsordfører, Enhedslisten, krævet et svar fra justitsminister, Søren Pind (V).

Spørgsmålet blev stillet 13. september og går på, om der deltog militært personel ved anholdelsesaktionen 1. september.

I går tirsdag fandt ministeren det passende at svare. Dermed overskred ministeren tidsfristen med en måned.

'Den altovervejende hovedregel er, at løsningen af politimæssige opgaver foretages af politiets personale og med materiel, som politiet råder over. I særlige situationer kan politiet imidlertid få bistand til opgaveløsningen fra andre myndigheder, herunder forsvaret. Forsvaret kan således efter omstændighederne bidrage til PET’s ovennævnte bistand til politikredsene', lyder det i ministerens svar.

'Forsvarets særlige hjælp til politiet ydes alene på baggrund af en konkret anmodning fra politiet. Bortset fra tilfælde, hvor øjeblikkelig hjælp er påkrævet, må anmodning om særlig hjælp ikke fremsættes uden indhentet bemyndigelse fra justitsministeren', lyder det endvidere.

Bøjer af på spørgsmål

Men ministerens svar indeholder ikke bekræftelse af, at der deltog Frømænd ved anholdelsesaktionen. Lige netop den detalje bøjer ministeren af på:

'PET kan ikke inden for rammerne af et folketingsspørgsmål oplyse, hvilke konkrete opgaver der har givet PET anledning til at anmode om assistance fra forsvaret, eller hvordan sådan assistance nærmere bliver tilrettelagt, idet sådanne oplysninger kan virke afslørende i forhold til PET´s arbejdsmetoder.'

Efter menneskejagt: Efterlyst mand skudt af politiet

Skudt af Aktionsstyrken: Her køres efterlyst væk

Men, det tilføjes, at 'varetagelsen af politimæssige opgaver sker under politiets ledelse, ligesom det er politiet, der er ansvarlig for opgavens løsning i overensstemmelse med de regler, der gælder for politiets virksomhed. Det påhviler i den forbindelse politiet at underrette forsvaret om rammerne for opgavens løsning, f.eks. i forhold til magtmidler og magtanvendelse.

Her ydes der førstehjælp til Mesa Hodzic efter, at han var blevet skudt under anholdelsesforsøget.

I forhold til ministerens svar siger Rune Lund:

- Jeg sætter ikke spørgsmålstegn ved det rimelige i at gennemføre anholdelsesaktionen eller at bruge skydevåben i den forbindelse. Men det er hamrende problematisk med den stigende militarisering af politiets arbejde. Og jeg læser Søren Pinds svar som en bekræftelse af, at militæret deltog i aktionen.

Han tilføjer:

- I en demokratisk retsstat er der en fornuftig arbejdsdeling mellem politiet, som bekæmper kriminalitet internt i landet, og militæret, som forsvarer landet mod ydre fjender. Det er der mange gode grunde til. En af de vigtige er, at indsigt i og kontrol med statens magtanvendelse over for borgerne er afgørende vigtigt for befolkningens tillid til staten.

- Og indsigt og kontrol går nu engang dårligt i spænd med det hemmelighedskræmmeri, der omgiver militæret. Dette viser besvarelsen fra Søren Pind også. Han nægter at give et svar på noget, som han burde give et klart svar på.

Har samarbejde med specialstyrker

Det vides ikke præcis, på hvilken baggrund, at Frømandskorpsets soldater deltog i jagten og anholdelsen af Mesa Hodzic.

Forsvarets to elitestyrker, Frømandskorpset og Jægerkorpset, samarbejder med AKS. Her yder soldaterne blandt andet logistisk støtte i form af særligt udstyr, hvis det er påkrævet.

Christiania-skyderiet: Såret politimand udskrevet

Det skete eksempelvis ved aktionen i nordjydske Ålbæk i januar 2013, hvor politiet skulle anholde bande hashsmuglere.

Her leverede Frømandskorpset støtte i form af både.

Desuden træner de tre enheder sammen, ligesom Både frømænd og jægere indgår i antiterrorberedskabet.

Flere af elitesoldaterne har en overbyggende uddannelse, der ruster dem til deltagelse i politiaktioner.